DA Den Europæiske Unions Tidende CE 84/420

(2004/C 84 E/0490)

SKRIFTLIG FORESPØRGSEL E-0507/04

af José Ribeiro e Castro (UEN) til Kommissionen

(24. februar 2004)

Om: Regionerne i den yderste periferi

Ifølge medierne advarede kommissæren for regionalpolitik på en konference for europæiske embedsmænd fra regionerne i den yderste periferi den 28. januar i Bruxelles, om disse regioners tab af indflydelse, når Unionen udvides med mere end ti stater.

Denne vurdering er meget foruroligende og bør være udgangspunkt for at vedtage mere intense og effektive kompenserende foranstaltninger.

Samme kilde angiver, at Kommissionen på denne baggrund agter at foreslå oprettelse af et »særprogram til fremme af konkurrenceevnen«, til ca. 1 000 mio. EUR, der skal lægges oven i de nuværende strukturfonde. Det vil give mulighed for en konsekvent anvendelse af regionalpolitikken, med henblik på en bæredygtig udvikling af regionerne i den yderste periferi i overensstemmelse med de økonomiske mangler og tilbageståenhed, der karakteriserer de enkelte regioner.

På baggrund heraf bedes Kommissionen besvare følgende:

— Hvilke foranstaltninger mener den, der skal træffes i hver region for at undgå eller formindske dette tab af indflydelse?

— Kan den foregribe, hvilke sektorer der først og fremmest vil blive omfattet af dette program?

— Hvordan agter den — i procent og absolut — at fordele det disponible beløb?

— Mener den, at med hensyn til det ofte bebudede mål at give prioritet til reel konvergens mellem regioner er dette program tilstrækkeligt til, ikke alene at forhindre divergens, men også til at sikre en tilnærmelse af disse regioner til det europæiske gennemsnit både med hensyn til leveniveau og livskvalitet?

Svar afgivet på Kommissionens vegne af Michel Barnier

(26. marts 2004)

Kommissionen vedtog den 18. februar 2004 den tredje rapport om den økonomiske og sociale samhørighed, som udtrykkeligt omtaler strategien for regionerne i den yderste periferi.

Som efterlyst af Det Europæiske Råd i Sevilla den 21. og 22. juni 2002 påtænker Kommissionen i overensstemmelse med konvergensmålet at fastlægge et særligt program til opvejning af de særlige begrænsninger, der gælder for regionerne i den yderste periferi, jf. artikel 299, stk. 2, i EF-traktaten. En »naboskabsaktion«, der skal lette samarbejdet mellem nabolande, vil endvidere komme til at indgå i de nye programmer for europæisk territorialt samarbejde. For at imødekomme Rådets anmodning fremlægger Kommissionen inden længe en rapport om en overordnet strategi for regionerne i den yderste periferi.

Regionerne i den yderste periferi, som er defineret i EF-traktatens artikel 299, og som ikke er omfattet af det nye konvergensmål, vil ligeledes komme ind under en overgangsordning med særlig statsstøtte med lofter, der indledningsvist svarer til dem, der er fastsat i artikel 87, stk. 3, litra a), men som derefter reduceres gradvist.

Kommissionen er i øjeblikket ved at udarbejde den rapport om den overordnede strategi for regionerne i den yderste periferi, som der henvises til i den tredje samhørighedsrapport.

Denne rapport, som meget snart vil blive vedtaget, har til formål at besvare netop de forskellige spørgsmål, som det ærede medlem stiller.